
A BalatonBor mint együttműködési modell: klaszteresedés a Balaton régióban

Kulcsszavak: klaszter; védjegy; bor; BalatonBor; borklaszter
Dolgozatom célja a BalatonBor mint lehetséges klasztermodell elemzése. A Balatonbor a Balaton borrégió borászatainak egyedülálló összefogását képviseli, és az első régiós bormárkaként jött létre Magyarországon. Az elméleti háttér fókuszában a klaszterek gazdasági szerepének ismertetése áll, majd kitérek a védjegyek jelentőségére és a klaszterek és védjegyek közötti összefüggésekre. A dolgozatban bemutatásra kerül a BalatonBor brandet megalkotó Balatoni Kör, valamint a klaszter létrehozásának alapjául szolgáló Balaton környéki borászati hagyományok, és a fejlődő borturizmus is.
Kutatásomban átfogó képet kívánok adni a BalatonBor klaszter felépítéséről és működéséről, az együttműködés sikeres területeiről, céljairól, a termelők motivációiról, valamint a klaszterekre jellemző vonások megjelenéséről. Az adatgyűjtéshez kérdőíves és interjús módszert alkalmaztam, majd a kapott információkat Porter gyémánt-modelljét alapul véve értékeltem ki, vizsgálva a klaszteresedés előnyeit.
A kapott kutatási eredmények alapján kijelenthető, hogy a BalatonBor valóban klaszternek minősül, hiszen annak felépülését és működését tekintve számos klaszterjellemző érvényesülni látszik. Az együttműködés sikerességére vonatkozóan a klaszterben részt vevő termelők elégedettségi szintje rendkívül vegyesnek mondható, de összességében a tudásmegosztás, a tapasztalatcsere és a kapcsolatépítés fontos szerepet játszik a klaszter fejlődésében.



